ทหารไทยเปิดแอพฯ กวาดลูกค้าเอสเอ็มอี
ทหารไทยเปิดตัวแอพฯ ให้บริการลูกค้าเอสเอ็มอีครบวงจร ตั้งเป้าปีนี้กวาดลูกค้ากว่า 2 หมื่นราย
27 ม.ค. 2560

ทหารไทยเปิดตัวแอพฯ ให้บริการลูกค้าเอสเอ็มอีครบวงจร ตั้งเป้าปีนี้กวาดลูกค้ากว่า 2 หมื่นราย 
นายไตรรงค์ บุตรากาศ ประธานเจ้าหน้าที่บริหารลูกค้าเอสเอ็มอี ธนาคารทหารไทย เปิดเผยว่า ธนาคารเปิดตัว ทีเอ็มบี บิสเนส ทัช (TMB Business Touch) โมบายแอพพลิเคชั่น สำหรับลูกค้าเอสเอ็มอี เป็นรายแรกที่ใช้ง่าย ครบวงจร ตั้งเป้าปีนี้จะมีลูกค้าใช้บริการ 2 หมื่นราย และทำธุรกรรมรวมทั้งปีมากกว่า 2 ล้านรายการ และภายในปี 2564 จะมีลูกค้ารายใหม่มาใช้บริการเพิ่ม 1 แสนราย หรือโต 10-15% ต่อปี
ด้าน นายรูว์ ฮูซแมน ประธานเจ้าหน้าที่บริหาร ลูกค้ารายย่อย ธนาคารทหารไทย กล่าวว่า ปัจจุบันมีผู้เปิดใช้งาน ทีเอ็มบี ทัช รายใหม่เพิ่มขึ้น 165% ลูกค้าที่ใช้งานเป็นประจำ เพิ่ม 175% แต่ละรายใช้งานเฉลี่ย 11.55 ครั้ง/เดือน มากกว่าการไปสาขาของลูกค้าบุคคลทั่วไป ขณะที่ปริมาณการทำธุรกรรมผ่าน ทีเอ็มบี ทัช เพิ่มขึ้น 187% และมีมูลค่าเพิ่มกว่าเท่าตัว จาก 1.2 หมื่นล้านบาทตั้งแต่เริ่มต้น เป็น 2.45 หมื่นล้านบาท
นายปิติ ตัณฑเกษม ประธานเจ้าหน้าที่บริหารลูกค้าธุรกิจ ธนาคารทหารไทย กล่าวว่า สมาคมธนาคารไทยมีการหารือเกี่ยวกับการรวมเครื่องเอทีเอ็มโดยไม่ต้องระบุธนาคาร เพื่อลดการลงทุนและต้นทุนการติดตั้งเครื่องเอทีเอ็ม